Suzanne Vega

Biografia

Suzanne Vega sa narodila v roku 1959 v Santa Monica v Kalifornii. Jej matka bola počítačová analytička, otec pracoval ako grafik. Vyrastala v rodine so svojím nevlastným otcom, ktorý bol učiteľ a spisovateľ, pôvodom z Portorika. Keď bolo Suzanne dva a pol roka, odsťahovali sa do New Yorku.
Suzanne začala písať prvé básničky v deviatich rokoch, v štrnástich už zložila prvú pesničku. Neskôr navštevovala prestížnu High School of Performing Arts, kde študovala moderný tanec. Počas navštevovania kurzov anglickej literatúry na Barnard College tiež vystupovala v Greenwich Village. Bola stálou prispievateľkou skupiny spisovateľov Jack Hardy Monday Night v kaviarni na Cornelia Street. V roku 1984 podpísala svoju prvú zmluvu s nahrávacou spoločnosťou.
Debutový album Suzanne Vega vyšiel nasledujúci rok. Bol to úspešný debut: v Spojených štátoch zožal prevažne pozitívne recenzie a v Spojenom kráľovstve sa dokonca stal platinovým. Texty boli väčšinou zručnými miniatúrami, ktoré presne popisovali charaktery rôznych ľudí. K piesni Marlenne on the Wall vznikol videoklip, ktorý vysielali MTV a VH1. V tom čase tiež Suzanne napísala text ku dvoch piesňam na albume Songs from Liguid Days od Philipa Glassa.
Ďalší album Solitude Standing (1987) zožal u kritikov ešte lepšie hodnotenie a tiež sa lepšie predával. Obsahuje hitovky Tom 's Diner a Luka, ktoré mali celosvetový úspech. Text piesne Luka je o násilí na deťoch, čo bolo vo svojej dobe veľmi neobvyklou témou popového hitu. Obe piesne, Tom 's Diner i Luka, sa dočkali mnohých coververzií.
Tretí album sa volá Days of Open Hand (1990). Experimentálnejšia hudba a expresívnejšie texty znamenali mierny posun oproti predchádzajúcim doskám. Nasledoval album 99.9F° (1992), ktorý predstavoval mix folku, tanečných beatov a industriálnych zvukov.
Piaty album Nine Objects of Desire (1996) balansuje na hrane medzi jednoduchosťou a industriálnymi výstrelkami predchádzajúceho albumu. Obsahuje pieseň Caramel, ktorá bola neskôr použitá ako hudobný sprievod v traileri k filmu Woman on the Tier, ktorá vyšla na soundtracku k filmu Dead Man Walking.
V roku 1997 si Suzanne zaspievala na koncepčnom albume Heaven and Hell, ktoré sa týkalo témy siedmich smrteľných hriechov. Autorom hudby a textov bol Joe Jackson, s ktorým Suzanne spolupracovala už v roku 1986 v piesni Left of Center zo soundtracku Pretty in Pink. Jackson tú hral na klavír a Suzanne spievala.
V septembri 2001 uzrel svetlo sveta album Songs in Red and Gray. Na troch piesňach sa producentsky podieľal Mitchell Froome, ktorého si Suzanne vzala v roku 1995, ale už po troch rokoch sa s ním rozviedla. V roku 2003 bola vydaná výberovka The Best of Suzanne Vega, na ktorej sa nachádza 21 najúspešnejších skladieb. V Spojenom kráľovstve vyšla táto doska naviac ešte s bonusovým CD, na ktorom je osem ďalších piesní.
Začiatkom októbra 2006 sa Suzanne Vega zúčastnila festivalu dokumentárnych filmov Academia Film Olomouc. Bola pozvaná, pretože v tom čase o nej dokumentarista Christopher Seufert točil dokument, ktorý mal skúšobnú projekciu práve v Olomouci.
Suzanne Vega je tiež jednou z dvanástich osobností, ktoré sa zúčastnili scénických rozhovorov v Švandovom divadle a ktoré obsahuje kniha Davida Hrbka Všechno je sázka. Suzanne túto knihu tiež pokrstila. Na javisku sa tak stretla s niektorými ďalšími protagonistami tejto knihy: Michalom Horáčkom, Davidom Radokom, Olgou Sommerovou a Václavom Moravcom.
V roku 2006 podpísala Suzanne zmluvu s legendárnou jazzovou nahrávacou spoločnosťou Blue Note Records. O rok neskôr vyšla platňa Beauty & Crime, ktorá sa dostala až na 37. miesto v predajnosti albumov v Česku.